आँखा झिम्क्यायो कि सरकार ढालिहाल्ने रोगबाट हामी ग्रस्त भयौं । यसको कारणले देशमा भ्रष्टाचारलगायत विसंगति र बेथिति दरोरुपमा झाङ्गियो । सत्तामा पुग्न राजनीतिक दलका नेताहरुको गिराइ ज्यादै निकृष्ट हुन पुग्यो । चाहेर पनि हामीले विकास गर्ने अवसर पाएनौं । तसर्थ कम्तीमा एकपल्ट सशक्त इमानदार सरकारलाई आवश्यक बहुमत देऊ । पाँच वर्षभित्र देशमा देखिएका विसंगति र बेथितिहरुलाई जरैदेखि निर्मूल पार्छौं ।’ यसरी रोइकराइ गरेका कारण र विभिन्न वर्ग एवम् चरित्र अपनाएका दलहरु पनि एकतामा बाँधिएको सन्देश प्रवाहपछि विगतमा जे–जस्तो गलत कार्य गरेको भए तापनि अबचाहिँ दलहरु सुध्रिने जमर्को गरेका हुन् भनी बहुमतको मात्र सरकार माग गरेका दललाई दुई तिहाइ पुग्ने गरी जनताले वाम गठबन्धनलाई विजयी गरी पठाए ।
